**Cepljenje proti gripi – ključna zaščita za kronične bolnike**

**Gripa je nalezljiva bolezen, ki se vsako leto pojavi v jesensko-zimskem času. Pri večini zdravih ljudi sicer mine brez večjih zapletov, za kronične bolnike pa lahko predstavlja resno grožnjo. Okužba lahko poslabša osnovno bolezen, povzroči zaplete, kot je pljučnica, ter poveča tveganje za hospitalizacijo in celo smrt. Zato je cepljenje proti gripi še posebej pomembno – ne le kot zaščita pred boleznijo, temveč tudi pred njenimi nevarnimi posledicami.**

Cepljenje proti gripi je varno in priporočljivo za ljudi s kroničnimi boleznimi. Namreč kronični bolniki - na primer tisti z boleznimi srca, sladkorno boleznijo, kronično obstruktivno pljučno boleznijo ali ledvično odpovedjo - imajo ob okužbi z gripo bistveno večje tveganje za resne zaplete. Študije potrjujejo, da cepljenje pomembno zmanjša verjetnost hospitalizacije in smrti, tudi pri bolnikih z oslabljenim imunskim sistemom.

Najpogostejši stranski učinki so blagi, kot sta bolečina na mestu vboda ali utrujenost, ki hitro izzvenijo. Tveganje zaradi cepljenja je neprimerljivo manjše od tveganja, ki ga predstavlja sama bolezen. Cepivo ne poslabša osnovne bolezni, temveč ščiti pred okužbo, ki bi lahko sprožila njeno poslabšanje.

Cepivo proti gripi je varno tudi ob jemanju zdravil, kot so kortikosteroidi ali imunosupresivi, saj gre za inaktivirano oz. mrtvo cepivo, ki ne more povzročiti bolezni. Možno ga je prejeti istočasno z drugimi cepivi, na primer proti covidu-19 ali pnevmokoku, kar je varna in priporočljiva praksa.

Najbolj smiselno je cepljenje na začetku sezone, preden začne virus krožiti v populaciji. Telo namreč potrebuje približno dva tedna, da razvije zaščitna protitelesa. Cepljenje je za prebivalce Slovenije brezplačno, saj ga krije obvezno zdravstveno zavarovanje, in ga je mogoče opraviti pri osebnem zdravniku, v cepilnih centrih zdravstvenih ustanov ali v območnih enotah Nacionalnega inštituta za javno zdravje (NIJZ).

Ker se virusi gripe nenehno spreminjajo, je cepljenje treba ponoviti vsako leto. Tudi če ste v preteklosti gripo preboleli brez večjih težav, to ne pomeni, da bo tako tudi naslednjič. Pri kroničnih bolnikih je tveganje za resen potek bolezni vedno večje. Cepljenje je zato najučinkovitejši in najvarnejši način zaščite – za vas in za vaše zdravje.