**Zakaj je cepljenje proti gripi za kronične bolnike še posebej pomembno?**

**Gripa je nalezljiva bolezen, ki se vsako sezono pojavi v jesensko-zimskem času. Čeprav večina zdravih ljudi gripo preboli brez večjih težav, lahko pri kroničnih bolnikih predstavlja resno grožnjo, saj imajo ti večje tveganje za zaplete, hospitalizacijo in celo smrt zaradi bolezni. Cepljenje proti gripi je** **najbolj učinkovit način zaščite** **– ne le pred boleznijo samo, ampak tudi pred njenimi zapleti.**

Gripa ni običajen prehlad. Pri kroničnih bolnikih lahko povzroči poslabšanje osnovne bolezni ali pa dodatne zaplete, kot je pljučnica. Cepljenje proti gripi dokazano zmanjšuje tveganje za hospitalizacijo in smrt pri ljudeh s kroničnimi boleznimi.

**1. Ali je cepljenje varno za kronične bolnike?**

Da. Cepivo je mrtvo, varno in za kronične bolnike je cepljenje proti gripi še posebej priporočljivo. Po cepljenju se lahko pojavi bolečina in rdečina na mestu vboda ter blaga utrujenost.. Te težave v enem do dveh dneh minejo.

**2. Ali lahko cepljenje poslabša mojo osnovno bolezen?**

Ne. **Cepljenje ne poslabša osnovne bolezni**, ravno nasprotno – ščiti pred okužbo, ki bi lahko povzročila poslabšanje. Gripa lahko pri kroničnih bolnikih sproži zdravstvene zaplete, ki resno ogrozijo zdravje.

**3. Kaj se zgodi, če zbolim za gripo ali drugo okužbo, če sem že kronični bolnik?**

Gripa lahko povzroči akutno poslabšanje osnovne bolezni, poveča tveganje za zaplete in podaljša okrevanje. Pri srčnih bolnikih lahko sproži infarkt, pri sladkornih bolnikih pa težave z uravnavanjem sladkorja v krvi.

### 4. ****Ali je cepljenje varno, če jemljem zdravila (denimo kortikosteroide, imunosupresive)?****

Da. Proti gripi se cepi z mrtvim, **inaktiviranim cepivom, ki je varno~~,~~ tudi če oseba jemlje zdravila, ki vplivajo na imunski sistem.** Ker cepivo ne vsebuje živega virusa, ne more povzročiti bolezni.

**5. Ali se moje telo sploh lahko pravilno odzove na cepivo, če imam oslabljen imunski sistem?**

Imunski odziv je lahko pri bolnikih z oslabljenim imunskim sistemom slabši, a kljub temu bolnika ščiti pred gripo in zapleti. Študije kažejo, da cepljenje proti gripi pomembno zmanjša tveganje za zdravljenje v bolnišnici . Prav tako cepljenje zmanjšuje tveganje, da bi bolniki umrli zaradi težkega poteka gripe in njenih zapletov, npr. pljučnice.

**6. Kakšne koristi ima cepljenje zame – glede na mojo bolezen?**

Okužba z gripo lahko pri kroničnih bolnikih povzroči poslabšanje osnovne bolezni, kar lahko vodi v resne zaplete, kot so pljučnica, srčni infarkt, možganska kap, poslabšanje sladkorne bolezni, ledvična odpoved ali poslabšanje kronične obstruktivne pljučne bolezni. Cepljenje proti gripi zmanjša tveganje za poslabšanje osnovne bolezni in varuje vaše zdravje.

**7. Zakaj bi se moral cepiti, če sem bil že večkrat prehlajen in nikoli resno bolan?**

Gripa ni prehlad. Proti prehladu cepiva ni, proti gripi pa cepivo je. Tudi če ste v preteklosti gripo preboleli brez večjih težav, to ne pomeni, da bo vedno tako. Pri kroničnih bolnikih obstaja večje tveganje za težji potek bolezni in smrt zaradi gripe.

**8. Kdaj in kje se lahko cepim?**

Cepljenje je najbolje opraviti pred začetkom kroženja virusov gripe, saj telo potrebuje približno 14 dni, da razvije protitelesa, ki ščitijo pred okužbo~~.~~ Cepite se lahko pri svojem izbranem osebnem zdravniku, cepilnih centrih zdravstvenih domov in v ambulantah na območnih enotah NIJZ.

**9. Koliko bom moral odšteti za cepljenje proti gripi?**

Cepljenje proti gripi je za prebivalce Slovenije plačano iz sredstev obveznega zdravstvenega zavarovanja.

**10. Kaj pa če sem alergičen?**

Cepivo vsebuje sledi jajčnih beljakovin. Tudi če imate hudo alergijo na jajca, ste proti gripi lahko cepljeni.

**11. Kaj če sem trenutno v poslabšanju bolezni – ali naj počakam s cepljenjem?**

Če pride do akutnega poslabšanja vaše kronične bolezni ali zbolite za kakšno drugo akutno boleznijo z vročino, cepljenje prestavite oziroma se o datumu cepljenja posvetujte s svojim zdravnikom.

**12. Ali lahko prejmem več cepiv hkrati (npr. proti gripi, covidu-19, pnevmokoku)?**

Da. Več cepiv (npr. proti gripi in COVID-19) lahko prejmete istočasno, v različni rami.

**13. Ali se moram proti gripi cepiti vsako leto?**

Da. Virus gripe se pogosto spreminja, zato se temu tudi prilagajajo cepiva. Zaščita, ki jo nudi cepljenje proti gripi, začne po nekaj mesecih postopoma upadati.